एह मौका पर मौजुद युवा जागृति मंच के उपाध्यक्ष श्री राकेश कुमार साहू कहलन कि - "भोजपुरी एगो राष्ट्रीय ही ना, बल्कि अंतर्राष्ट्रीय स्तर पर लोकप्रिय भाषा हवे, जेकरा के कल्पना पटवारी अउर उनका जइसन अश्लील गाना गाये वाला गायक लोग अपना निजी स्वार्थ खातिर बदनाम कइ रहल बाटे। भोजपुरी फिल्म अउर एलबम के माध्यम से अश्लीलता परोस के कल्पना सस्ता लोकप्रियता हासिल करे के कोशिश कइ रहल बाडी, जवन कि अब बर्दाश्त ना कइल जाई।"
अश्लीलता के खिलाफ एहिजा मौजुद लोगन के गुस्सा के अंदाज एही से लगावल जा सकेला कि ऊ लोग बार-बार "कल्पना होश में आओ", "अश्लीलता नहीं चलेगी", "कल्पना मुर्दाबाद", अउर "भोजपुरी को बदनाम करना बंद करो" नियन नारा लगावत रहे। एह विरोध अभियान में युवा जागृति मंच के अध्यक्ष श्री प्रिंस सिंह, वरीय कांग्रेसी नेता रियाजुद्दीन खान, राहुल गोस्वामी, नंदलाल प्रसाद, मोहम्मद शमीम, जितेन्द्र गुप्ता, गुरमीत सिंह, विजय पोद्दार, मुकेश सिंह, विक्रम सिंह, अभिजीत कुमार, बाबू, कमल पासवान, राजीव दुबे, नीरज कुमार, विजय प्रसाद, राजू आ भारी संख्या में संस्था के सदस्य अउर आम लोग मौजुद रहे।
ज्ञात हो कि एह से पहिले श्री प्रदीप सिंह के नेतृत्व में अखिल विश्व भोजपुरी विकास मंच अश्लीलता के खिलाफ आन्दोलन चला रहल बाटे, जेकरा समर्थन में विश्व भोजपुरी सम्मेलन (झारखंड प्रदेश), युवा जागृति मंच, क्रांति सेना, समेत दर्जनन गो संस्था आ चुकल बाडी सन। भोजपुरी गीतन में व्याप्त अश्लीलता के खिलाफ एह लडाई से एक बात त साफ-साफ निकल के आवता कि भोजपुरिया समाज के युवा वर्ग अब एह कलंक के धो देवे के तैयारी में बा, अउर अश्लील गायकन के दिन अब लद चुकल बाटे।
bho_Deva bho_Deva bho_Deva